**Náklady na prevoz zomrelých na COVID-19 - aktuálna informácia**

Ministerstvo zdravotníctva Slovenskej republiky zverejnilo na svojom webovom sídle [www.health.gov.sk](http://www.health.gov.sk) dňa 26. januára 2022 informáciu o preplácaní nákladov na prevoz zomrelých na COVID-19 späť do miesta bydliska s nasledovným textom:

*„Z dôvodu prekročenia kapacít niektorých nemocníc pre pacientov s ochorením COVID-19 bolo uplynulý rok často nevyhnutné ich prevážať  do iným nemocníc, kde boli voľné kapacity k dispozícii. Následne v prípade úmrtia vznikli pozostalým dodatočné náklady spojené s prevozom zomrelého človeka z nemocnice späť do miesta bydliska. Ak bol pacient prevezený do nemocnice vzdialenej minimálne 100 km, tieto náklady do maximálnej výšky 1000 eur preplatí štát.  O forme podávania žiadostí o refundáciu nákladov bude ministerstvo zdravotníctva informovať v najbližšom období.*

*Druhá a tretia vlna pandémie koronavírusu spôsobila, že kapacity nemocníc pre pacientov s ochorením COVID-19 sa počas nich naplnili a prekročili svoje maximálne limity. Z tohto dôvodu bolo potrebné pacientov v spolupráci s Operačným strediskom záchrannej zdravotnej služby prevážať do nemocníc, ktoré mali k dispozícii voľné kapacity. Špecificky  išlo o pacientov, ktorí potrebovali podporu umelej pľúcnej ventilácie a u ktorých, žiaľ, z dôvodu nízkej zaočkovanosti najviac postihnutých regiónov, dochádzalo k vysokej úmrtnosti.*

*Ministerstvo zdravotníctva SR teda navrhlo realizovať refundáciu transportných  nákladov spojených s prevozom osôb, ktoré zomreli na ochorenie COVID-19 v nemocniciach mimo obvodu svojho bydliska, do ktorých boli prevezené, z dôvodu naplnenia kapacít covidových oddelení v nemocniciach v mieste bydliska v roku 2021 a vláda SR tento návrh na dnešnom zasadnutí schválila.“*